SET เช้ารูด 20 จุด ตามทิศทางตปท. หวั่นเฟดขึ้นดบ. เร็วกว่าคาด
SET เช้ารูด 20 จุด หลังเฟดส่งซิกขึ้นดบ.เร็วกว่าคาด-ลดถือครองสินทรัพย์ หวังสกัดเงินเฟ้อ และยอดติดเชื้อโควิดในปท.พุ่งขึ้นเกิน 5 พันราย/วัน ส่งผลต่อความเชื่อมั่นของนักลงทุน
6 ม.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10.10 น. อยู่ที่ 1,656.70 จุด ลดลง 20.09 จุด หรือ 1.20% สูงสุดที่ 1,665.57 จุด ต่ำสุดที่ 1,654.52 จุด มูลค่าการซื้อขาย 1.57 หมื่นล้านบาท
ตลาดหุ้นไทยเช้านี้ร่วงไปกว่า 20 จุด ตามทิศทางตลาดหุ้นทั่วโลกที่ดิ่งลงตามดาวโจนส์ หลังจากธนาคารกลางสหรัฐ (เฟด) เปิดเผยรายงานการประชุมในช่วงกลางเดือน ธ.ค.64 ส่งสัญญาณว่าเฟดอาจจะปรับขึ้นอัตราดอกเบี้ยเร็วกว่าที่คาดการณ์ไว้ และลดถือครองสินทรัพย์ เพื่อสกัดความร้อนแรงของอัตราเงินเฟ้อสหรัฐ
ด้านบล.กรุงศรี ระบุในบทวิเคราะห์วันนี้ (6 ม.ค.2565) ว่า  คาด SET พักตัวแนวรับ 1,670 / 1,665 จุด ตามความกังวลรายงานประชุม FED ส่งสัญญาณปรับขึ้นอัตราดอกเบี้ยเร็วกว่าคาดเพื่อสกัดภาวะเงินเฟ้อที่พุ่งขึ้นต่อเนื่อง นอกจากนี้ยอดผู้ติดเชื้อ Covid-19 ในประเทศที่พุ่งขึ้นเกิน 5 พันราย/วัน จะส่งผลต่อความเชื่อมั่นของนักลงทุน ประกอบกับแรงขายตามสัญญาณเทคนิคแนวต้าน 1,680 จุดจะกดดันต่อทิศทางการลงทุน